இந்த நிலையில் தந்தை பெரியாரின் 140-வது பிறந்தநாளையொட்டியும், ராஜீவ் கொலை வழக்கில் தண்டனை அனுபவித்து வரும் தமிழர்கள் 7 பேரை விடுதலை செய்யக்கோரியும், மயிலாப்பூர் மாங்கொல்லையில் அக்டோபர் 28-ம் தேதி பொதுக்கூட்டம் நடைபெற்றது. போலீஸாரால் கைது செய்யப்பட்டு, ஜாமீனில் வெளிவந்த பின்னர் திருமுருகன் காந்தி பங்கேற்கும் முதல் பொதுக்கூட்டம் என்பதால் ஆயிரக்கணக்கானோர் திரண்டிருந்தனர். நாடி நரம்புகளைச் சிலிர்க்கவைக்கும் பறை இசையோடு உற்சாகத்துடன் தொடங்கியது அந்தக் கூட்டம். ஸ்டெர்லைட் போராட்டத்தில் பங்கேற்று உயிரிழந்தவர்களுக்கும், தமிழ்த் தேசிய அமைப்பைச் சேர்ந்த கி.த.பச்சையப்பனுக்கும் முதலில் வீரவணக்கம் செலுத்தப்பட்டது.